REGOLAMENT TAL-KUNSILL (KE) Nru 470/2008
tas-26 ta' Mejju 2008
li jemenda r-Regolament (KE) Nru 1782/2003 fir-rigward tat-trasferiment ta’ għajnuna tat-tabakk lill-Fond Komunitarju tat-Tabakk għas-snin 2008 u 2009 u r-Regolament (KE) Nru 1234/2007 fir-rigward ta’ finanzjament tal-Fond Komunitarju tat-Tabakk
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari t-tielet subparagrafu ta’ l-Artikolu 37(2) tiegħu,
Wara li kkunsidra l-proposta tal-Kummisjoni,
Wara li kkunsidra l-opinjoni tal-Parlament Ewropew (1),
Billi:
(1)
Skond l-Artikolu 110 j tar-Regolament tal-Kunsill (KE) Nru 1782/2003 (2) tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda ċerti Regolamenti għajnuna għat-tabakk tingħata lill-produtturi ta’ tabakk mhux irfinat għas-snin ta’ ħsad ta’ l-2006 sa l-2009.
(2)
L-Artikolu 104(2) tar-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (3) jipprovdi għall-finanzjament tal-Fond Komunitarju tat-Tabakk permezz tat-trasferimenti ta’ ċerti ammonti ta’ għajnuna għat-tabakk għas-snin kalendarji 2006 u 2007 skond l-Artikolu 110 m tar-Regolament (KE) Nru 1782/2003. Il-Fond Komunitarju tat-Tabakk kien dejjem finanzjat minn trasferiment ta’ parti mill-għajnuniet għat-tabakk. Dan it-trasferiment rigward is-snin kalendarji 2006 u 2007 kien inizjalment propost meta l-introduzzjoni tas-settur tat-tabakk fl-iskema ta’ pagament uniku kellha tkun akkumpanjata minn għajnuna tranżitorja għat-tabakk li kellha titħallas fl-istess snin. Finalment ir-Regolament tal-Kunsill (KE) Nru 864/2004 (4) estenda l-għajnuna għat-tabakk sa l-2008 u l-2009 mingħajr ma estenda rispettivament il-finanzjamant tal-Fond Komunitarju tat-Tabakk bi tnaqqis ta’ l-għajnuna għat-tabakk.
(3)
L-azzjonijiet finanzjati mill-Fond Komunitarju tat-Tabakk taw prova li huma ta’ suċċess kbir kif ukoll li huma eżempju pożittiv ta’ koperazzjoni bejn politiki agrikoli u tas-saħħa. Sabiex jiġi żgurat li dawk l-azzjonijiet ikomplu filwaqt li nqisu li l-Fond kien dejjem finanzjat permezz ta’ trasferiment mill-għajnuna għat-tabakk, huwa meħtieġ li jiġi trasferit ammont ugwali għal 5 % ta’ l-għajnuna għat-tabakk mogħtija għas-snin kalendarji 2008 u 2009 lill-Fond Komunitarju tat-Tabakk.
(4)
Ir-Regolament (KE) Nru 1782/2003 u r-Regolament (KE) Nru 1234/2007 għandhom għalhekk jiġu emendati skond dan,
ADOTTA DAN IR-REGOLAMENT:
Artikolu 1
Ir-Regolament (KE) Nru 1782/2003 b’dan jinbidel kif ġej l-Artikolu 110 m għandu jinbidel b’dan li ġej:
“Artikolu 110 m
Trasferiment lill-Fond Komunitarju tat-Tabakk
Ammont ugwali għal 4 % għas-sena kalendarja 2006 u għal 5 % għas-snin kalendarji 2007, 2008 u 2009 ta’ l-għajnuna mogħtija skond dan il-Kapitolu għandu jiffinanzja azzjonijiet informattivi taħt il-Fond Komunitarju tat-Tabakk pprovdut fl-Artikolu 13 tar-Regolament (KEE) Nru 2075/92.”.
Artikolu 2
Ir-Regolament (KE) Nru 1234/2007 b’dan jinbidel kif ġej fl-Artikolu 104(2), il-punt (b) għandu jinbidel b’dan li ġej:
“(b)
għas-snin kalendarji 2006 sa 2009, skond l-Artikolu 110 m tar-Regolament (KE) Nru 1782/2003.”.
Artikolu 3
Dan ir-Regolament għandu jidħol fis-seħħ fis-seba’ jum wara dak tal-publikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 26 ta’ Mejju 2008.